Αποσκοπεί στην ενσωμάτωση στο δίκαιο της Ευρωπαϊκής Ένωσης (ΕΕ) των κανόνων σχετικά με την αλιεία του τόνου που θεσπίστηκαν από την επιτροπή διαχείρισης της αλιείας του τόνου του Ινδικού Ωκεανού (IOTC). Ο Δυτικός Ινδικός Ωκεανός είναι μία από τις κύριες αλιευτικές ζώνες τόνου για την ΕΕ. Η ΕΕ είναι συμβαλλόμενο μέρος της IOTC από το 1995. Οι κανόνες καλύπτουν τη διαχείριση, τη συλλογή δεδομένων, την υποβολή εκθέσεων και την προστασία ορισμένων ειδών ιχθύων. Η Ευρωπαϊκή Υπηρεσία Ελέγχου της Αλιείας προωθεί κοινά πρότυπα για τον έλεγχο, την επιθεώρηση και την εποπτεία στο πλαίσιο της κοινής αλιευτικής πολιτικής. Οι κανονισμοί (ΕΚ) αριθ. 1224/2009 για το σύστημα ελέγχου της αλιείας της ΕΕ (βλέπε σύνοψη) και 1005/2008 για την εξάλειψη της παράνομης, λαθραίας και άναρχης αλιείας (βλέπε σύνοψη) καθορίζουν τους κανόνες και τις διαδικασίες για τον έλεγχο, την επιθεώρηση και την επιβολή από τις εθνικές αρχές των κανόνων της κοινής αλιευτικής πολιτικής. Πεδίο εφαρμογής Ο κανονισμός εφαρμόζεται για: αλιευτικά σκάφη της ΕΕ που δραστηριοποιούνται στη ζώνη αρμοδιότητας της IOTC· αλιευτικά σκάφη της ΕΕ στην περίπτωση μεταφορτώσεων* και εκφορτώσεων ειδών της IOTC εκτός της περιοχής· και αλιευτικά σκάφη τρίτων χωρών που κάνουν χρήση λιμένων σε κράτη μέλη της ΕΕ ενώ μεταφέρουν είδη της IOTC ή αλιευτικά προϊόντα που προέρχονται από τα εν λόγω είδη. Κύριοι κανόνες Οι κανόνες της IOTC περιλαμβάνουν: τις απαιτήσεις όσον αφορά τη διαχείριση, τη συλλογή και την καταγραφή στοιχείων για τον τόνο, τη λουτσοζαργάνα και είδη καρχαριών· μέτρα προστασίας για ορισμένα είδη, συμπεριλαμβανομένων των σελαχιών, των καρχαριών, των κητοειδών και των θαλάσσιων χελωνών· την απαγόρευση ορισμένων αλιευτικών πρακτικών· κανόνες για τη χρήση και την καταγραφή διατάξεων συγκέντρωσης ιχθύων· κανόνες για το πρόγραμμα επιστημονικής παρατήρησης επί των σκαφών· διατάξεις σχετικά με την παρακολούθηση, τον έλεγχο και την εποπτεία, συμπεριλαμβανομένων μέτρων κράτους λιμένα και μεταφορτώσεων και εκφορτώσεων ειδών της IOTC· μέτρα ελέγχου, για παράδειγμα: τα έγγραφα επί των σκαφών, μητρώο αδειοδοτημένων σκαφών και η διαδικασία χορήγησης αδειών, διαδικασίες κατά της παράνομης, λαθραίας και άναρχης αλιείας. Τροποποιήσεις Για να μπορεί το δίκαιο της ΕΕ να προσαρμόζεται γρήγορα σε μελλοντικά ψηφίσματα της IOTC, ο κανονισμός εξουσιοδοτεί την Ευρωπαϊκή Επιτροπή να εκδίδει πράξεις κατ’ εξουσιοδότηση για να λαμβάνονται υπόψη οι τεχνικές αλλαγές.